A dassi brascia sia!
Alla prof. Graziella Manca

Sassari si l’à fatta l’isthirrida
da Baddimanna finz’a Santu Prédu,
e accólla i la Gruzitta e in Rizzéddu,
ma i li rïoni vécci è sèmpri bidda.

Si n’è magnèndi d’órthi e d’aribari
par’assé barri tórtha e iffrabbinada.
E la campagna è méz’abbandunada
sènza li vigni, sènza li fruttari.

Adiu meràpiu e pruna dimuninca
assai famósi in dugna tèrra sardha!
E ca lu buscha un saccu di prunaldha
in Craburazzi, in Tàniga, in Bardhinca?

E abèmu baddi e ìsci, tèrri bòni
pa li pïanti di dugna ginìa…
E tandu? È ignuranzia, mandrunìa
o bisògnu di zentumiria ipròni

pa punì mèri, barracòcchi e pruni,
péssighi e pèri di la mégliu sórthi?
Nò sò bòni li cariasgi nósthri
la granfiòna, la bèdda di Suni?

Ahi, la meràpiu tantu disizada
i la dì di Li Santi e di Nadari!
Pa assé gusthósa nò abia l’uguari,
nò vi n’ér’althra cussì prufumada.

Parchì nò tòrra Sassari la ch’éra
cu la só mèra a còibi, a carrattòni?
Nò ingrassaristhia più a mirïoni,
ischur’a nói, la bòssa furisthéra.

A dassi brasgia sia in chistha vida!
Attibidai vi bó, zaibéddu fini,
e tòrraristhia allóra, a gamasini,
la mèra nósthra tantu saurida.

Sassari si l’à fatta l’isthirrida.